Miljonijaht

"Miljonijaht" (originaalpealkirjaga Rat Race) on 2001. aasta komöödiafilm, mille režissöör on Jerry Zucker ja stsenarist Andy Breckman. Film on inspireeritud Stanley Krameri 1963. aasta filmist "Meeletu, meeletu maailm".

Film esilinastus 17. augustil 2001, Eestis 30. novembril 2001.

Filmis mängivad näitlejad John Cleese, Breckin Meyer, Amy Smart, Cuba Gooding noorem, Seth Green, Whoopi Goldberg, Jon Lovitz, Rowan Atkinson ja paljud teised.

 Sisu 
Donald Sinclair (Cleese) on ekstsentriline Vegase Venetiani kasiino omanik. Ta on oma rikaste külaliste lõbustamiseks välja mõelnud uue võistluse: kasiino mänguautomaatidesse on pandud kuus spetsiaalset münti, mille võitjad kutsutakse Sinclairi juurde vastuvõtule. Seal ütleb Sinclair, et 900 kilomeetri kaugusel Silver City (New Mexico osariigis) raudteejaamas on ühes hoiukapis spordikott kahe miljoni dollariga sularahas, milleks saavad kõik võistlejad kapi võtme. Sinclairi jõukad külalised, kes koos temaga võistlust jälgivad, teevad võistlejate peale panuseid.

Kuigi kuus võistkonda otsustavad algselt mitte võistelda ja raha omavahel jagada, võtab neis peagi ahnus võimust ning alguse saab võistlus:

 Kindlustuspettur Duane Cody (Green) koos venna Blainega (Vince Vieluf) sõidavad lennujaama, kuid kui neid ei õnnestu saada pileteid järgmisele lennule Albuquerquesse, otsustavad nad lennujaama radari saboteerida, et ka teised ei saaks lennata. Kuid kui nii ka nende auto hävib, on nad sunnitud rentima uue auto. Tee peal otsustavad nad võiduvõimaluse suurendamiseks varastada teise auto ja jätkata teed eraldi, mispeale nad lähevad lukksepa juurde ja lasevad endale teise võtme teha, kuid kui lukksepp (Silas Weir Mitchell) nende juttu pealt kuuleb, varastab ta nende võtme ja asub ise teele, mispeale Codyd asuvad teda jälitama. Põgenev lukksepp varastab seepeale kuumaõhupalli, kuid õhupalli ankruköis jääb ühe lehma külge, kes nii õhupalliga kaasa lendab. Vendadel õnnestub oma võti tagasi saada ja nad jätkavad teekonda. Tee peal teevad nad avarii, kui kogemata sõidavad monster truck-ide šõule, kus üks monster truck nende autost üle sõidab, mispeale nad varastavad teise monster trucki ja jätkavad teed.
 Vera Baker (Goldberg), kes noorena oma tütre, ärinaine Merrill Jenningsi (Lanei Chapman) välja lapsendas, kohtub nüüd temaga uuesti peale 27 aastat. Nad lähevad ka algselt lennujaama, et lennata eralennukiga, kuid kui vennad Codyd lennujaama radari saboteerivad, ei saa nad lennata, mispeale nad rendivad auto. Kui nad teel olles ühelt oravamüüjalt (Kathy Bates) teed küsivad, kuid keelduvad talt oravat ostmast, annab ta neile valed juhised, mispeale nad sõidavad alla järsakust, kuhu on pandud sildid "You" "Should" "Have" "Bought" "A" "Squirrel" - "sa oleksid pidanud ostma orava", kuni kukuvad autoga teiste autoromude peale. Läbi kõrbe rännates satuvad nad rakettauto testile, mille nad varastavad. Kui rakettautol kütus otsa saab, satuvad nad bussitäie vaimuhaigete peale, kus sanitar, pidades neid grupi liikmeteks.
 Ameerika jalgpalli kohtunik Owen Templeton (Gooding) läheb samuti algselt taksoga lennujaama ja tal õnnestub saada pilet lennule. Kui aga vennad Codyd lennujaama radari saboteerivad, ei saa ta lennata, mispeale läheb ta sama takso peale. Taksojuht aga kaotas ühe viimases mängus Templetoni tehtud halva otsuse tõttu 20 000 dollarit, ning tundnud Templetoni ära, jätab ta kõrbesse maha. Templetonil õnnestub läbi kõrbe kõndides jõuda tanklasse, kus ta varastab ühe bussijuhi riided ja seepeale teeskleb ise bussijuhti bussitäiele Lucille Balli kehastajatele. Teel olles aga sõidab ta bussiga vastu õhupalli küljes rippuvat lehma ja teeb avarii. Kui ta seepeale tunnistab, et ta ei ole tegelikult bussijuht, asuvad raevunud naised teda taga ajama, kuid tal õnnestub põgeneda. Nähes, et ta on Silver Cityst vaid 25 km kaugusel, varastab ta lähedalolevalt põllult hobuse ja otsustab kohale ratsutada.
 Randy Pear (Lovitz) on juudist turist, kes on oma abikaasa Bevi (Kathy Najimy) ning poja Jasoni ja tütre Kimiga perepuhkusel. Ka nemad sõidavad väikebussiga lennujaama, kuid kui neil lennata ei õnnestu, otsustavad nad samuti edasi sõita väikebussiga. Teel otsustavad nad teha peatuse Barbie muuseumis, mis aga ei ole pühendatud sellele nukule, vaid kurikuulsale natsiohvitser Klaus Barbiele. Kui vennad Codyd teel olles nende väikebussi näevad, saboteerivad nad selle, mispeale Pearid varastavad muuseumi eest Hitleri auto. Teel olles aga määrib Bev kogemata autost leitud tumeda huulepulga rooli külge ning Randy põletab sigaretisüütajaga oma keskmise sõrme ja näitab kogemata ühele mootorratturile nii keskmist sõrme, mispeale ründab too autot koos teiste mootorratturite jõuguga. Rünnaku käigus satub sigaretisüütaja ka Randyle suhu, seepeale satuvad nad teise maailmasõja veteranide kokkutulekule, kus Randy lööb pea vastu rooli, nii et huulepulgast tekib talle nina alla Hitleri vunts. Kuna ta põletas keele ära, suudab ta rääkida vaid jama, mis kõlab, nagu räägiks ta saksa keeles. Meenutades nii Hitlerit kõnet pidamas, üritab üks veteran tema pihta tulistada. Lõpuks peatuvad nad ühes teeäärses restoranis, kuid Randy pere pole nõus teekonda jätkama. Ta ostab seepeale oma perele šokolaadikokteilid, kuhu sisse ta on seganud unerohtu ja nad jätkavad teed koos ühe veoautojuhiga.
 Advokaat Nick Schaffer (Meyer) läheb samuti lennujaama, kuid ei ole algul võistlusest huvitatud. Kui ta aga kohtub helikopter Tracy Faucetiga (Smart), kes saab endiselt lennata, kuna helikopterid kasutavad teist radarisüsteemi, otsustab ta võistluses siiski osaleda. Nad lendavad mööda Tracy poiss-sõber Shawni (Dean Cain) majast, kuid avastavad, et ta on endiselt koos oma endise tüdruksõbraga, mispeale Tracy asub teda ründama. Shawn üritab oma pikapiga põgeneda, mispeale Tracy jälitab teda kõrbesse, kus helikopter kukub alla. Tracy ja Nick varastavad seepeale Shawni pikapi ja jätkavad teed sellega. Kui nad politseiautost bensiini varastada, sõidavad neist mööda vennad Codyd, kes jälitavad lukkseppa, mispeale politseinik asub neid jälitama ning Nick ja Tracy jätkavad teekonda. Teepeal peatuvad nad tanklas, mille omanik neilt raha välja pressib, kuid just siis sõidavad neist mööda Merrill ja Vera rakettautoga ja tankla kukub kokku.
 Narkoleptiline itaalia turist Enrico Pollini (Atkinson) on rohkem huvitatud võistlusest kui rahast, kuid juba kasiinos tabab teda hoog ja ta jääb magama. Kui ta üles ärkab, jookseb ta kasiinost välja, üritades taksot püüda, kuid talle sõidab kogemata otsa meditsiiniauto juht Zack Mallozzi (Wayne Knight), kes veab doonorsüdant El Pasosse ja on nõus Enrico Silver Citysse ära viima. Kui Zack Enricole tee peal südant näitab, kukub see aknast välja, kus üks koer selle hambusse haarab, mispeale nad jooksevad koerale järgi. Kui koer jooksis vastu elektriaeda ja sai elektrilöögi. Kui aga doonorsüda on löömast lakanud, otsustab Zack otsida hulkuri ja ära tappa, et talt süda varastada. Kui Enrico talle ütleb, et ta pere on surnud, kaalub Zack tema tapmist, mispeale Enrico põgeneb, hüpates möödasõitvale rongile. Zack puudutab seepeale elektriaeda ja saab elektrilöögi, mispeale hakkab doonorsüda jälle lööma. Rongis istub Enrico lapsetoolis oleva imiku kõrvale ja annab talle oma võtme, kuid kui ta kogemata võtme endale mähkmetesse pillab ja Enrico selle sealt välja võtab, peetakse teda pedofiiliks ja visatakse Silver City jaamas välja.

Kui kõik võistlejad on sihtkohale lähenemas, saadab Sinclair Silver Citysse eralennukiga oma assistent Grishami (Dave Thomas) olukorda kohapeal jälgima. Peale Enrico jõuavad kõik teised võistlejad Silver Citysse üheaegselt ja asuvad koos jooksma raudteejaama. Enrico jõuab rongi pealt mahavisatuna hoiukappide juurde esimesena, kuid kui ta on kapi avanud, tabab teda uus narkolepsiahoog. Siis jõuavad kappide juurde ka teised võistlejad, kuid kappi avades selgub, et see on tühi. Lõbutüdruk Vicky (Brandy Ledford) üritab rahaga põgeneda ja Grisham proovib teda takistada, kuid kui võistlejad neid märkavad ja asuvad nende suunas jooksma, veenab Vicky Grishamit koos temaga tulema ja nad põgenevad koos rahaga. Siis aga kukub auto peale õhupalli külge seotud lehm ja ka lukksepp, kes üritab raha varastada, sidudes spordikoti õhupalli ankruköie külge. Kui ta aga kõie läbi lõikab, ei suuda ta kõiest kinni hoida ja spordikott jääb õhupalli külge, mispeale jääb ta auto peale, mis teeb avarii. Seepeale otsustab Sinclair koos oma külalistega lennata ise Silver Citysse.

Võistlejad jälitavad bussi raudteejaama juurest varastatud bussiga. Tagaajamine lõppeb õhtupimeduses Smash Mouthi heategevuskontserdil. Enrico kogemata tehtud keeleapsaka tõttu "me otsustasime kogu raha (omavahel) jagada" ("We decided to share all the money"), arvavad bänd ja kontserdikülastajad, et võistlejad tahavad kogu raha annetada heategevuseks. Kui võistlejad näevad aga külastajate rõõmu, otsustavad nad siiski kogu raha annetada. Siis jõuavad kontserdile ka Sinclair koos oma külalistega. Sinclairi hirmuks teatab Nick seepeale publikule, et Sinclair ja tema külalised plaanivad teha omapoolse annetuse, mis vastab annetuse kogutulule. Sinclair ja ta külalised saavad vaid abitult pealt vaadata, kui annetuse kogutulu läheneb 20 miljonile dollarile, samal ajal kui võistlejad laval tantsivad kaasa Smash Mouthi loo "All Star" järgi.

Kategooria:Ameerika Ühendriikide komöödiafilmid
Kategooria:2001. aasta filmid